**Ministru kabineta noteikumu projekta “Grozījumi Ministru kabineta 2018.gada 4.septembra noteikumos Nr.556 “Korupcijas novēršanas un apkarošanas biroja nolikums”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Atbilstoši Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1 punktam kopsavilkums nav aizpildāms. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Valsts pārvaldes iekārtas likuma [16. panta](https://likumi.lv/ta/id/63545-valsts-parvaldes-iekartas-likums#p16) pirmā daļa.Korupcijas novēršanas un apkarošanas biroja iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Korupcijas novēršanas un apkarošanas biroja likums nosaka, ka Korupcijas novēršanas un apkarošanas biroja, turpmāk – Birojs, priekšniekam var būt vietnieki (skat. minētā likuma 5. panta otro daļu un 3. panta otro daļu) un ka vietnieks pilda Biroja priekšnieka pienākumus viņa prombūtnes laikā (4. panta septītā daļa). Līdzīgi arī Valsts pārvaldes iekārtas likuma 33. panta pirmajā teikumā paredzēts, ka iestādes vadītāju aizvieto nākamā zemākā amatpersona, ja normatīvajā aktā nav noteikts citādi.Biroja priekšnieka pienākumu izpildītāja iecelšanas secība viņa neplānotas prombūtnes, piem., pārejošas darba nespējas gadījumā ir noteikta Ministru kabineta 2018. gada 4. septembra noteikumu Nr. 556 “Korupcijas novēršanas un apkarošanas biroja nolikums”, turpmāk – nolikums, 6. punktā, kurā ir fiksēta kārtība, kādā un kuram no Biroja priekšnieka vietniekiem (vietniekam izmeklēšanas darbību jautājumos vai vietniekam operatīvo darbību jautājumos) ir uzticama iestādes vadītāja pienākumu izpilde. Vienlaikus nolikumā nav noteikts, kuram vietniekam būtu jāpilda Biroja priekšnieka pienākumi viņa plānotas prombūtnes gadījumā, piem., komandējuma vai atvaļinājuma laikā. Jāatzīmē, ka pēdējos gados ir iedibināta prakse, ka Biroja priekšnieks Ministru prezidentam adresētā vēstulē par savu plānoto prombūtni norāda to amatpersonu – konkrēto priekšnieka vietnieku –, kuru viņš pilnvaro veikt iestādes vadītāja pienākumus. Pieeja, ka Biroja priekšnieks pats izvēlas savu pienākumu izpildītāju, ir atbalstāma vismaz divu apsvērumu dēļ:1) tikai iestādes vadītājam ir zināma katra vietnieka noslodze, prioritāri veicamie uzdevumi un pasākumi, kā arī vietnieku plānotā prombūtne;2) piešķirtā rīcības brīvība darba plānošanā, organizēšanā un institūciju funkciju izpildē atbilst starptautisko organizāciju, kurām Latvija ir pievienojusies, izvirzītajiem neatkarības un politiskās neitralitātes principiem[[1]](#footnote-1), tādējādi mazinot šaubas par iespējamu politisku iejaukšanos nacionālās pretkorupcijas iestādes (Biroja) darbā.Tomēr ir konstatējams, ka arī Biroja priekšnieka neplānotas prombūtnes gadījumos, piem., pārejošas darba nespējas laikā būtu piešķiramas tiesības iestādes vadītājam pašam pilnvarot konkrēto vietnieku, jo darba organizācijas jautājumi pēc savas būtības ir iestādes iekšēji lēmumi. Saziņa ar Biroja priekšnieku, lai noskaidrotu tā viedokli par pienākumu izpildītāja iecelšanu, ir iespējama arī neplānotas prombūtnes gadījumā. Savukārt, ja tas nav īstenojams, tad nolikumā būtu atstājams skaidrs rīcības mehānisms pienākumu izpildītāja noteikšanai un iecelšanai, tāpat kā līdz šim priekšroku dodot vietniekam izmeklēšanas darbību jautājumos (pirmajam vietniekam). Ņemot vērā, ka Projekts paplašina iestādes vadītāja tiesības, bet varbūtība, ka ar Biroja priekšnieku nebūs iespējams sazināties, vienlaikus pirmajam vietniekam atradoties prombūtnē, ir vērtējama kā ļoti zema, Projektā nav saglabāts rīcības mehānisms gadījumiem, ja arī pirmais vietnieks atradīsies prombūtnē. Biroja ieskatā šāda pieeja novērš pārlieku detalizētu (kazuistisku) regulējumu. Ievērojot iepriekš minēto, ir sagatavoti grozījumi nolikuma 6. punktā *(****Projekta 2. punkts****)*.Šobrīd nolikuma 5. punkts atšifrē abu Biroja priekšnieka vietnieku amata nosaukumus. Vērtējot citu institūciju, piem., Valsts policijas, Valsts ieņēmumu dienesta, Valsts kancelejas, ministriju, to padotības iestāžu nolikumus ir secināms, ka ārējā normatīvajā aktā netiek iekļauti vietnieku amata nosaukumi, bet ir vispārēja atsauce[[2]](#footnote-2) uz to, ka iestādes vadītājam ir vai var būt vietnieki. Vienlaikus Valsts pārvaldes iekārtas likuma 16. panta otrā daļa nosaka, ka nolikumā norāda tikai iestādes funkcijas, uzdevumus un kompetenci, nevis amatpersonu kompetenci vai to amata nosaukumus. Kaut arī šobrīd nolikums nosauc abu vietnieku amata nosaukumus, tie nerada objektīvu priekšstatu par katra vietnieka pilnvaru apjomu un kompetenci; tie ir meklējami reglamentā. Attiecīgi, lai nedublētu reglamenta – iekšējā normatīvā akta – saturu, šobrīd institūciju nolikumos vairs netiek iekļautas atsauces uz iestāžu vadītāju tiesībām veidot vietnieku amatus[[3]](#footnote-3) un nenorāda vietnieku amatu nosaukums. Atbilstoši Valsts pārvaldes iekārtas likuma 75. panta pirmajai daļai tiešās pārvaldes iestādes reglamentu izdod iestādes vadītājs, saskaņojot to ar Ministru kabineta locekli (Biroja gadījumā – Ministru prezidentu). Tādējādi Birojs ir sagatavojis grozījumu nolikumā, svītrojot nolikuma 5. punktu *(****Projekta 1. punkts****)*, lai tā saturs atbilstu Valsts pārvaldes iekārtas likuma prasībām (Projekta mērķis). Tomēr, kā minēts iepriekš, vienā izņēmuma gadījumā nolikumā būtu saglabājama norāde uz konkrēto vietnieku, proti, tajos gadījumos, kad ir ieceļams Biroja priekšnieka pienākumu izpildītājs iestādes vadītāja neplānotas prombūtnes gadījumā un nav iespējams noskaidrot viņa viedokli. Projekta 2. punkts precizē vietnieka nosaukumu un turpmāk tas būs pirmais vietnieks[[4]](#footnote-4). Savukārt pilns vietnieka amata nosaukums tiks atšifrēts iekšējā normatīvajā aktā, Birojam veicot grozījumus 2018.gada 8. oktobra Korupcijas novēršanas un apkarošanas biroja reglamentā Nr. 1.1-4.1/21. Attiecībā uz iestādes vadītāja vietnieku skaitu norādāms, ka amati tiek veidoti atbilstoši Ministru kabineta 2010. gada 14. decembra ieteikumu Nr. 2 “Valsts pārvaldes iestādes struktūras izveidošanas kārtība” 14. un 15. punktam[[5]](#footnote-5), kas ir attiecināmi arī uz Biroju kā tiešās pārvaldes iestādi.Vienlaikus, lai nodrošinātu atklātību valsts pārvaldē par publiskas personas institūciju augstāko vadību (t.sk. vietniekiem un to amata nosaukumiem), Birojam ir saistoši un tas ievēro Ministru kabineta 2020. gada 14. jūlija noteikumus Nr. 445 “Kārtība, kādā iestādes ievieto informāciju internetā”, saskaņā ar kuriem tīmekļvietnē ir jāpublicē iestādes apraksts, informācija par iestādes darbību reglamentējošiem normatīvajiem aktiem (t.sk. reglaments), iestādes struktūras shematisks attēlojums un to iestādes amatpersonu un darbinieku sarakstu, kuri nodrošina iestādes pamatfunkciju izpildi; tātad arī par priekšnieka vietniekiem. Plānots, ka Projekts stāsies spēkā nākamajā dienā pēc tā izsludināšanas. |
|  | Projekta izstrādē iesaistītās institūcijas un publiskas personas kapitālsabiedrības | Korupcijas novēršanas un apkarošanas birojs. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Sabiedrības mērķgrupa – Biroja priekšnieks, viņa vietnieki |
| 2. | Tiesiskā regulējuma ietekme uz tautsaimniecību un administratīvo slogu | Ietekme uz tautsaimniecību vai administratīvo slogu netiek prognozēta. |
| 3. | Administratīvo izmaksu monetārs novērtējums | Projektā ietvertajam tiesiskajam regulējumam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Projektā ietvertajam tiesiskajam regulējumam nav ietekmes uz administratīvajām izmaksām. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā, ka Projekts pēc būtības neskar sabiedrību, tās vajadzības, intereses, tiesības vai pienākumus, bet gan precizē Biroja priekšnieka pilnvaru apjomu, nav plānots piemērot Ministru kabineta 2009. gada 25. augusta noteikumu Nr. 970 13. un 14. punktā noteikto kārtību.Tomēr, ievērojot labas pārvaldības principu, saskaņošanas procesā tika lūgts sniegt viedokli Korupcijas novēršanas un apkarošanas biroja Sabiedriski konsultatīvajai padomei, kuras sastāvā ir šādas 20 nevalstiskās organizācijas: Latvijas Juristu biedrība, Latvijas Darba devēju konfederācija, Latvijas Pilsoniskā alianse, Latvijas Tirgotāju asociācija, Latvijas Preses izdevēju asociācija, Latvijas Komercbanku asociācija, Patērētāju atbalsta centrs, Latvijas Tirdzniecības un rūpniecības kamera, Latvijas Krimināllietu advokātu biedrība, Latvijas Būvnieku asociācija, Korporatīvās ilgtspējas un atbildības institūts (InCSR), biedrība “Veselības projekti Latvijai”, Latvijas Raidorganizāciju asociācija, Latvijas Juristu apvienība, Lauksaimnieku organizāciju sadarbības padome, Sabiedrība par atklātību – Delna, Sabiedriskās politikas centrs PROVIDUS, Latvijas telekomunikāciju komersantu asociācija, Latvijas Ārstu biedrība un Latvijas Pašvaldību savienība. |
| 2. | Sabiedrības līdzdalība projekta izstrādē | Korupcijas novēršanas un apkarošanas biroja Sabiedriski konsultatīvā padome sākotnējo atzinumu nesniedza. Atkārtotas (elektroniskas) saskaņošanas laikā Korupcijas novēršanas un apkarošanas biroja Sabiedriski konsultatīvā padome saskaņoja Projektu bez iebildumiem, vienlaikus izsakot redakcionālus (tehniskus) priekšlikumus Projekta anotācijai. |
| 3. | Sabiedrības līdzdalības rezultāti | Korupcijas novēršanas un apkarošanas biroja Sabiedriski konsultatīvā padome lūdza precizēt Projekta anotāciju atbilstoši Ministru kabineta noteikumiem Nr. 558 “Dokumentu izstrādāšanas un noformēšanas kārtība”, lai anotācijas tekstā lietotie saīsinājumi atbilstu minēto noteikumu 38. punktam, proti, ka pirms dokumenta reģistrācijas numura lieto saīsinājumu “Nr.”. Priekšlikums ņemts vēra; anotācijas teksts precizēts. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Korupcijas novēršanas un apkarošanas birojs. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projektam nav ietekmes uz pārvaldes funkcijām un institucionālo struktūru.Saistībā ar Projekta izpildi nav nepieciešams veidot jaunas institūcijas vai likvidēt esošās. Projekta izpilde neietekmēs institūcijai pieejamos cilvēkresursus. |
| 3. | Cita informācija | Nav. |

Ministru prezidents A. K. Kariņš

Vīza: Korupcijas novēršanas un

apkarošanas biroja priekšnieks J. Straume

1. Skat. piem., Apvienoto Nāciju Organizācijas Pretkorupcijas konvencijas 6. panta otro daļu un 36. pantu, Eiropas Padomes Krimināltiesību pretkorupcijas konvencijas 20. pantu, OECD Konvencijas par ārvalstu amatpersonu kukuļošanas apkarošanu starptautiskajos biznesa darījumos 5. pantu [↑](#footnote-ref-1)
2. Skat., piem., Ministru kabineta 2003. gada 20. maija noteikumu Nr. 263 “Valsts kancelejas nolikums” 9. punktu, Ministru kabineta 2003. gada 29. aprīļa noteikumu Nr. 239 “Finanšu ministrijas nolikums” 12. punktu u.c. [↑](#footnote-ref-2)
3. Skat., piem., Ministru kabineta 2020. gada 22. septembra noteikumus Nr. 589 “Iekšlietu ministrijas nolikums”, Ministru kabineta 2017. gada 16. augusta noteikumus Nr. 474 “Tieslietu ministrijas nolikums” [↑](#footnote-ref-3)
4. Amata nosaukums “pirmais vietnieks” tiek lietots arī Satversmes aizsardzības biroja likumā, kurā ir noteikts, ka Satversmes aizsardzības biroja direktoram ir vietnieki, viens no tiem – pirmais vietnieks. [↑](#footnote-ref-4)
5. “14. Lemjot par iestādes vadītāja vietnieku skaitu, ņem vērā:

14.1. iestādes darbības virzienus, kas noteikti iestādes vadības dokumentos;

14.2. padotībā esošo struktūrvienību skaitu, nodrošinot, ka padotībā ir vismaz trīs augstākā līmeņa vai patstāvīgās struktūrvienības;

14.3. padotībā esošo valsts pārvaldes iestāžu lielumu un skaitu;

14.4. to privātpersonu skaitu, kuras pilda tām deleģētus attiecīgās iestādes valsts pārvaldes uzdevumus;

[14.5](https://likumi.lv/ta/id/222935#n14.5). to kapitālsabiedrību lielumu un skaitu, kurās iestāde ir valsts kapitāla daļu turētāja.

15. Ieteicams, lai mazas iestādes vadītājam būtu ne vairāk kā viens vietnieks, vidējas un lielas iestādes vadītājam – ne vairāk kā divi vietnieki, ļoti lielas iestādes vadītājam – ne vairāk kā trīs vietnieki. Iestādes vadītāja vietnieka amatu neveido atbalsta funkciju nodrošināšanai.” [↑](#footnote-ref-5)